CELEX: 32020R0116
Language: hu
Date: 2020-01-27 00:00:00
Title: A Tanács (EU) 2020/116 Végrehajtási Rendelete (2020. január 27.) a mali helyzetre tekintettel hozott korlátozó intézkedésekről szóló (EU) 2017/1770 rendelet 12. cikke (1) bekezdésének végrehajtásáról

28.1.2020   
               
               
                  HU
               
               
                  Az Európai Unió Hivatalos Lapja
               
               
                  L 22/25
               
            
         A TANÁCS (EU) 2020/116 VÉGREHAJTÁSI RENDELETE
         (2020. január 27.)
         a mali helyzetre tekintettel hozott korlátozó intézkedésekről szóló (EU) 2017/1770 rendelet 12. cikke (1) bekezdésének végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a mali helyzetre tekintettel hozott korlátozó intézkedésekről szóló, 2017. szeptember 28-i (EU) 2017/1770 tanácsi rendeletre (1) és különösen annak 12. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2017. szeptember 28-án elfogadta az (EU) 2017/1770 rendeletet.
                  
               
                     (2)
                  
                  
                     2020. január 14-én az Egyesült Nemzetek Szervezete Biztonsági Tanácsának a 2374 (2017) sz. ENSZ BT-határozat 9. pontja értelmében létrehozott szankcióbizottsága öt személy tekintetében módosította a vagyoni eszközök befagyasztásának hatálya alá tartozó személyek jegyzékét.
                  
               
                     (3)
                  
                  
                     Az (EU) 2017/1770 rendelet I. mellékletét ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2017/1770 rendelet I. melléklete az e rendelet mellékletében foglaltak szerint módosul.
         
         
            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 27-én.
            
               
                  a Tanács részéről
               
               
                  az elnök
               
               M. VUČKOVIĆ.
            
         
         
            (1)  HL L 251., 2017.9.29., 1. o.
         
      
      
         
            MELLÉKLET
            Az (EU) 2017/1770 rendelet I. mellékletében az 1., 2., 3., 4. és 5. bejegyzés helyébe az alábbi bejegyzések lépnek:
            
               „1.   AHMED AG ALBACHAR (más néven: Intahmado Ag Albachar)
               
               Tisztsége: A Bureau Regional d’Administration et Gestion de Kidal humanitárius bizottságának elnöke
               Születési ideje: 1963. december 31.
               Születési helye: Tin-Essako, Kidal régió, Mali
               Állampolgárság: mali
               Nemzeti személyazonosító szám: 1 63 08 4 01 001 005E
               Cím: Quartier Aliou, Kidal, Mali
               Az ENSZ általi jegyzékbe vétel dátuma: 2019. július 10. (módosítva: 2019. december 19.)
               
                  Egyéb információk: Áhmed Ág Álbasár (Ahmed Ag Albachar) prominens üzletember, emellett pedig 2018 eleje óta Kidal régió kormányzójának különleges tanácsadója is. Az Haut Conseil pour l’unité de l’Azawad (HCUA) befolyásos tagja, aki az Ifoghas Tuareg közösséghez tartozik. Közvetítői szerepet tölt be továbbá a Coordination des Mouvements de l’Azawad (CMA) és az Ansar Dine (QDe.135) között. Jegyzékbe vételére a 2374 (2017) sz. ENSZ BT-határozat 1–3. pontja (Utazási tilalom, Vagyoni eszközök befagyasztása) alapján került sor.
               Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz:
               https://www.interpol.int/en/How-we-work/Notices/View-UN-Notices-Individuals Kattintson ide
               
                  
                     További információk
                  
               
               Áhmed Ág Álbasár jegyzékbe vételére a 2374 (2017) sz. határozat 8. pontjának b) alpontja alapján került sor olyan intézkedések meghozatala miatt, amelyek – többek között hosszas késedelmet okozva – akadályozzák vagy veszélyeztetik a megállapodás végrehajtását; továbbá a 2374 (2017) sz. határozat 8. pontjának e) alpontja alapján, mivel akadályozza a Maliba irányuló humanitárius segélyek célba juttatását, az ezekhez való hozzáférést vagy a szétosztásukat.
               Áhmed Ág Álbasár januárban a befolyását latba vetve felügyeli és kiválasztja, hogy a Kidal régióban mely humanitárius és fejlesztési projektek kerüljenek végrehajtásra, valamint hogy ki, mikor és hol hajtsa azokat végre. A tudomása és jóváhagyása nélkül semmilyen humanitárius tevékenységre nem kerülhet sor. A humanitárius bizottság önjelölt elnökeként Áhmed Ág Álbasár – pénz vagy szolgáltatások fejében – dönt a tartózkodási és munkavállalási engedélyeknek a segélyszervezetek munkatársai részére történő kiállításáról. A bizottság ellenőrzi azt is, hogy mely személyek és vállalatok vehetnek részt a nem kormányzati szervezetek által Kidalban kiírt pályázati eljárásokon, ami révén Áhmed Ág Álbasárnak hatalmában áll befolyásolni a régióban a humanitárius tevékenységeket és dönteni arról, hogy ki dolgozhat a nem kormányzati szervezeteknek. A segélyek szétosztása kizárólag az ő felügyelete mellett történhet, így azt is befolyásolni tudja, hogy ki részesül a segélyekből.
               Ezen túlmenően Áhmed Ág Álbasár munkanélküli fiatalokat alkalmaz a nem kormányzati szervezetek megfélemlítésére és zsarolására, komolyan hátráltatva ezzel e szervezetek munkáját. A humanitárius közösség egésze félelemben dolgozik Kidalban, de különösen a nemzeti alkalmazottak, akik kiszolgáltatottabb helyzetben vannak.
               Áhmed Ág Álbasár társtulajdonosa emellett a Timitrine Voyage szállító vállalatnak, amely azon néhány szállító vállalat egyike, amelyet a nem kormányzati szervezetek használhatnak Kidalban. Áhmed Ág Álbasár – az Ifoghas Tuareg közösséghez tartozó befolyásos előkelőségek szűk körének tulajdonában álló tucatnyi más szállító vállalattal együtt – Kidalban a humanitárius segélyek jelentős részét kisajátítja. Áhmed Ág Álbasár monopolhelyzete miatt továbbá a segélyszállítmányokat bizonyos közösségekbe nehezebb eljuttatni, mint másokba.
               Áhmed Ág Álbasár a humanitárius segélyeket a saját személyes érdekei és a HCUA politikai érdekei alapján manipulálja azzal, hogy félelmet kelt, fenyegeti a nem kormányzati szervezeteket és ellenőrzi azok tevékenységét, ami összességében véve nehezíti és akadályozza a segélyek célba juttatását, ami hatással van a Kidal régióban élő rászoruló kedvezményezettekre. Áhmed Ág Álbasár következésképpen akadályozza a Maliba irányuló humanitárius segélyek célba juttatását, az ezekhez való hozzáférést vagy a szétosztásukat.
               Tevékenységeivel megsérti továbbá a mali békéről és megbékélésről szóló megállapodás 49. cikkét, amely arra kötelezi a feleket, hogy tartsák tiszteletben az emberiesség, a semlegesség, a pártatlanság és a függetlenség elvét, amely a humanitárius munkát vezérli, továbbá hogy akadályozzák meg a humanitárius segélyek politikai, gazdasági vagy katonai célra való bárminemű felhasználását, valamint hogy könnyítsék meg a humanitárius segélyszervezetek bejutását és garantálják az alkalmazottjaik biztonságát. Áhmed Ág Álbasár következésképpen akadályozza vagy veszélyezteti a megállapodás végrehajtását.”
            
            
               „2.   HOUKA HOUKA AG ALHOUSSEINI (más néven: a) Mohamed Ibn Alhousseyni; b) Muhammad Ibn Al-Husayn; c) Houka Houka)
               
               Titulusa: kádi
               Születési ideje: a) 1962. január 1.; b) 1963. január 1.; c) 1964. január 1.
               Születési helye: Ariaw, Tomboktu régió, Mali
               Állampolgárság: mali
               Az ENSZ általi jegyzékbe vétel dátuma: 2019. július 10. (módosítva: 2019. december 19.)
               
                  Egyéb információk: Húka Húka Ág al-Huszajinit (Houka Houka Ag Alhousseini) Íjád Ág Gáli (QDi.316) nevezte ki Timbuktu kádijának 2012 áprilisában, miután Mali északi részén létrehozták a dzsihádista kalifátust.
               Húka Húka Ág al-Huszajini szorosan együttműködött a Hesbah-val, vagyis az iszlám rendőrséggel, amelyet Áhmed al-Faki al-Mahdi vezetett, akit 2016 szeptembere óta a Nemzetközi Büntetőbíróság hágai fogdájában tartanak fogva. Jegyzékbe vételére a 2374 (2017) sz. ENSZ BT-határozat 1–3. pontja (Utazási tilalom, Vagyoni eszközök befagyasztása) alapján került sor.
               Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz:
               https://www.interpol.int/en/How-we-work/Notices/View-UN-Notices-Individuals Kattintson ide
               
                  
                     További információk
                  
               
               Húka Húka Ág al-Huszajini jegyzékbe vételére a 2374 (2017) sz. határozat 8. pontjának b) alpontja alapján került sor olyan intézkedések meghozatala miatt, amelyek – többek között hosszas késedelmet okozva – akadályozzák vagy veszélyeztetik a megállapodás végrehajtását.
               A francia csapatok 2013. januári beavatkozását követően Húka Húka Ág al-Huszajinit a mali hatóságok 2014. január 17-én letartóztatták, majd 2014. augusztus 15-én szabadon engedték, amit az emberi jogi szervezetek elítéltek.
               Húka Húka Ág al-Huszajini azóta a Zouéra körzetében található Ariaw faluban tartózkodik, amely Timbuktutól a mauritániai határ felé haladva, nyugatra található (Essakane település), a Faguibine-tó partján. 2017. szeptember 27-én Timbuktu kormányzója, Kúna Ág Áhmadu itt hivatalosan visszahelyezte tanári állásába, miután lobbizott érte Muhammad Uszmán Ág Muhammadún (MLi.003), a CPA („Coalition du peuple de l’Azawad”) vezetője, aki szintén szankciók hatálya alá tartozó személy, és akit a Biztonsági Tanács Malival foglalkozó bizottsága 2018. december 20-án vett jegyzékbe egyebek mellett olyan intézkedések meghozatala miatt, amelyek – többek között hosszas késedelmet okozva – akadályozzák vagy veszélyeztetik a megállapodás végrehajtását. 2017-ben Muhammad Uszmán Ág Muhammadún egy szakadár csoportokat tömörítő nagyobb szövetséget hozott létre Coordination des Mouvements de l’Entente (CME) néven, amelynek elnöki tisztét is betöltötte. Alapító gyűlésén a CME hivatalos nyilatkozatban nyílt fenyegetést intézett a mali békéről és megbékélésről szóló megállapodás végrehajtása ellen. A szervezet emellett késlelteti és ezáltal akadályozza a megállapodás végrehajtását, mivel nyomást gyakorol a mali kormányra és a nemzetközi közösségre azzal a céllal, hogy a CME részt vehessen a megállapodással létrehozott különböző mechanizmusokban.
               Húka Húka Ág al-Huszajini és Muhammad Uszmán Ág Muhammadún nagy szerepet játszottak egymás emelkedésében; utóbbi találkozókat szervezett kormánytisztviselőkkel, míg előbbi kulcsszerepet töltött be abban, hogy Muhammad Uszmán Ág Muhammadún kiterjessze a befolyását Timbuktu régióra. Húka Húka Ág al-Huszajini 2017 óta részt vett a Muhammad Uszmán Ág Muhammadún által szervezett legtöbb közösségi gyűlésen, ami elősegítette azt, hogy utóbbi közismertté és hitelessé váljon a régióban, valamint ott volt a CME („Coordination des Mouvements de l’Entente”) ünnepélyes megalapításán is, amelyhez nyilvánosan áldását adta.
               Húka Húka Ág al-Huszajini befolyási övezete nemrégiben kibővült kelet felé Ber területére (a berabis arabok fellegvára Timbuktutól 50 kilométerrel keletre), valamint Timbuktu északi részére. Jóllehet nem kádik leszármazottja és csupán 2012-ben kezdte meg a tevékenységét, Húka Húka Ág al-Huszajini kádiként ki tudta terjeszteni hatalmát és néhány területen meg tudta erősíteni a közbiztonság fenntartásával kapcsolatos képességét, mégpedig az al-Furqan terrorszervezet forrásainak felhasználásával és a szervezet által Timbuktu régióban azáltal keltett félelem kihasználásával, hogy összetett támadásokat hajtanak végre a nemzetközi és mali biztonsági és védelmi erőkkel szemben, valamint célzott merényleteket követnek el.
               Következésképpen azzal, hogy támogatja Muhammad Uszmán Áh Muhammadúnt és akadályozza a megállapodás végrehajtását, Húka Húka Ág al-Huszajini veszélyezteti a megállapodás sikeres végrehajtását, illetve a békét, a biztonságot és a stabilitást Maliban és a régió egészében.”
            
            
               „3.   MAHRI SIDI AMAR BEN DAHA (más néven: a) Yoro Ould Daha; b) Yoro Ould Daya; c) Sidi Amar Ould Daha; d) Yoro)
               
               Tisztsége: A MOC (Mécanisme opérationnel de coordination) regionális koordinációjának helyettes vezérkari főnöke Gaóban
               Születési ideje: 1978. január 1.
               Születési helye: Djebock, Mali
               Állampolgárság: mali
               Nemzeti személyazonosító szám: 11262/1547
               Cím: Golf Rue 708 Door 345, Gao, Mali
               Az ENSZ általi jegyzékbe vétel dátuma: 2019. július 10. (módosítva: 2019. december 19.)
               
                  Egyéb információk: Mahri Szaídi Ammar bin Dáh (Mahri Sidi Amar Ben Daha) a gaói Lehmar arab közösség egyik vezetője és az MAA („Mouvement Arabe de l’Azawad”) kormánybarát szárnyának vezérkari főnöke, amely pedig tagja a 2014. június 14-én Algírban alakult mozgalmi koalíciónak („Plateforme des mouvements du 14 juin 2014 d’Alger”, a továbbiakban: koalíció).
               Jegyzékbe vételére a 2374 (2017) sz. ENSZ BT-határozat 1–3. pontja (Utazási tilalom, Vagyoni eszközök befagyasztása) alapján került sor.
               Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz:
               https://www.interpol.int/en/How-we-work/Notices/View-UN-Notices-Individuals Kattintson ide
               
                  
                     További információk
                  
               
               Mahri Szaídi Ammar bin Dáh jegyzékbe vételére a 2374 (2017) sz. határozat 8. pontjának b) alpontja alapján került sor olyan intézkedések meghozatala miatt, amelyek – többek között hosszas késedelmet okozva – akadályozzák vagy veszélyeztetik a megállapodás végrehajtását.
               Mahri Szaídi Ammar bin Dáh a Gaóban működő iszlám rendőrség magas rangú tisztviselője volt, amikor a várost 2012 júniusától 2013 januárjáig a Nyugat-afrikai Mozgalom az egységért és a Szent Háborúért („Mouvement pour l’unicité et le jihad en Afrique de l’Ouest” – MUJAO) elnevezésű mozgalom (QDe.134) ellenőrizte. Mahri Szaídi Ammar bin Dáh jelenleg a MOC („Mécanisme opérationnel de coordination”) regionális koordinációjának helyettes vezérkari főnöke Gaóban.
               2018. november 12-én a koalíció Bamakóban nyilatkozatot tett arról, hogy nem vesz részt a küszöbön álló regionális konzultációkban, amelyekre a mali békéről és megbékélésről szóló, 2018. márciusi megállapodás részes felei által elfogadott 2018. márciusi ütemterv alapján november 13. és 17. között került volna sor. Másnap a CMFPR („Coordination des mouvements et fronts patriotiques de résistance”) Ganda Koi nevű csoportjának vezérkari főnöke az MAA képviselőinek részvételével egyeztető ülést tartott Gao városában azzal a céllal, hogy megakadályozzák a konzultációk lebonyolítását. A blokádot a koalíció bamakói vezetőségével, az MAA csoporttal, valamint Mohamed Úld Matali parlamenti képviselő közreműködésével szervezték meg.
               2018. november 14. és 18. között több tucat MAA-harcos a CMFPR-t alkotó csoportok harcosaival együtt megakadályozta a regionális konzultációk lebonyolítását. Mahri Szaídi Ammar bin Dáh utasításai alapján és részvételével az MAA („Mouvement Arabe de l’Azawad”) legalább hat pickup teherautóját parkolták le Gao kormányzóságának épülete előtt, illetve annak közelében. A Koordinációs Műveleti Mechanizmus (MOC) MAA-nak tulajdonított két járművét szintén a helyszínen látták.
               2018. november 17-én incidensre került sor a kormányzóság épületébe való bejutást akadályozó fegyveres csoportok és a mali hadseregnek a területen áthaladó járőrszolgálata között, azonban sikerült megelőzni, hogy a helyzet olyan mértékben eszkalálódjon, ami már a tűzszünet megsértésének minősül. 2018. november 18-án a gaói kormányzóval folytatott tárgyalások legutóbbi fordulóját követően összesen tizenkét jármű és fegyveres tag feloldotta a kormányzóság blokádját.
               2018. november 30-án Mahri Szaídi Ammar bin Dáh arabközi találkozót szervezett Tinfanda faluban a biztonságról és a közigazgatási ágazat szerkezetátalakításáról. A találkozón részt vett a szintén jegyzékbe vett Áhmúdú Ág Ászriv (MLi.001) is, aki Mahri Szaídi Ammar bin Dáh támogatását és védelmét élvezi.
               Ennélfogva Mahri Szaídi Ammar bin Dáh, azáltal, hogy a békéről és megbékélésről szóló megállapodásnak az Észak-Mali területi szerkezeti reformjához kapcsolódó fontos rendelkezései tekintetében eredményesen megakadályozta az egyeztetéseket, akadályozta a békéről és megbékélésről szóló megállapodás végrehajtását. Mindemellett Mahri Szaídi Ammar bin Dáh olyan személyt támogat, akiről megállapítást nyert, hogy a tűzszünet megsértésében és szervezett bűnözői tevékenységben való részvétele útján veszélyezteti a megállapodás végrehajtását.”
            
            
               „4.   MOHAMED BEN AHMED MAHRI (más néven: a) Mohammed Rougi; b) Mohamed Ould Ahmed Deya; c) Mohamed Ould Mahri Ahmed Daya; d) Mohamed Rougie; e) Mohamed Rouggy; f) Mohamed Rouji)
               
               Születési ideje: 1979. január 1.
               Születési helye: Tabankort, Mali
               Állampolgárság: mali
               Útlevélszám: a) AA00272627 b) AA0263957
               Cím: Bamako, Mali
               Az ENSZ általi jegyzékbe vétel dátuma: 2019. július 10. (módosítva: 2019. december 19.)
               
                  Egyéb információk: Mohamed bin Áhmed Mahri (Mohamed Ben Ahmed Mahri) üzletember a Gao régióban élő arab Lehmar közösség tagja, aki korábban együttműködött a Nyugat-afrikai Mozgalom az egységért és a Szent Háborúért („Mouvement pour l’unicité et le Jihad en Afrique de l’Ouest” – MUJAO) elnevezésű mozgalommal (QDe.134). Jegyzékbe vételére a 2374 (2017) sz. ENSZ BT-határozat 1–3. pontja (Utazási tilalom, Vagyoni eszközök befagyasztása) alapján került sor.
               Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz:
               https://www.interpol.int/en/How-we-work/Notices/View-UN-Notices-Individuals Kattintson ide
               
                  
                     További információk
                  
               
               Mohamed bin Áhmed Mahri jegyzékbe vételére a 2374 (2017) sz. határozat 8. pontjának c) alpontja alapján került sor a következő okokból: a 2374 (2017) sz. határozat 8. pontjának a) és b) alpontjában azonosított személyek és szervezetek érdekében, nevében vagy irányítása alatt végzett tevékenység, illetve e személyek vagy szervezetek egyéb módon történő támogatása vagy finanszírozása, többek között a szervezett bűnözésből – így például a Maliból származó vagy azon áthaladó kábítószerek és prekurzoraik előállításából és kereskedelméből, emberkereskedelemből és migránsok csempészéséből, fegyvercsempészetből és -kereskedelemből, valamint kulturális javak illegális kereskedelméből – származó jövedelem révén.
               2017 decembere és 2018 áprilisa között Mohamed bin Áhmed Mahri vezetésével kábítószercsempész-műveletet hajtottak végre, amelynek során hűtőkocsikban több mint 10 tonna marokkói kannabiszt szállítottak Mauritánián, Malin, Burkina Fasón és Nigeren keresztül. A 2018. június 13-ról 14-re virradó éjszaka a szállítmány egynegyedét Niamey-nél lefoglalták, míg a fennmaradó háromnegyed részt állítások szerint egy rivális banda lopta el a 2018. április 12-ről 13-ra virradó éjszaka során.
               2017 decemberében Mohamed bin Áhmed Mahri egy mali állampolgár társaságában Niamey-ben tartózkodott, hogy előkészítse a műveletet. Utóbbi személyt Niamey-ben letartóztatták, miután 2018. április 15-én és 16-án két marokkói és két algériai állampolgárral együtt Marokkóból a városba repült, hogy megpróbálja visszaszerezni az ellopott kannabiszt. Három tettestársát szintén letartóztatták, köztük egy marokkói állampolgárt is, akit korábban 2014-ben Marokkóban kábítószer-kereskedelem vádjával öt hónap börtönbüntetésre ítéltek.
               Mohamed bin Áhmed Mahri közvetlenül Mali északi részén keresztül bonyolít hasiscsempészetet Nigerbe a GATIA („Groupe d’autodéfense des Touaregs Imghad et leurs allies”) tagjai – köztük a szintén jegyzékbe vett Áhmúdú Ág Ászriv (MLi.001) – által vezetett konvojok segítségével. Ászriv fizetség fejében bocsátja a konvojokat Mohamed bin Áhmed Mahri rendelkezésére. A konvojok gyakran összetűzésbe keverednek a CMA-hoz („Coordination des Mouvements de l’Azawad”) köthető rivális személyekkel.
               A kábítószer-kereskedelemből származó bevételből Mohamed bin Áhmed Mahri fegyveres terrorista csoportokat támogat, elsősorban a jegyzékbe vett al-Murabitún nevű szervezetet (QDe.141), amelyek vesztegetéssel próbálnak rábírni tisztviselőket letartóztatott harcosok szabadon bocsátására, valamint segítséget nyújtanak a harcosoknak az MAA-ba („Mouvement Arabe pour l’Azawad”) való beilleszkedéshez.
               Ennélfogva a szervezett bűnözésből származó jövedelem révén Mohamed bin Áhmed Mahri az 1267. sz. határozat alapján jegyzékbe vett terrorista csoporton túl egy olyan személyt is támogat, akiről a 2374 (2007) sz. határozat 8. pontjának b) alpontja értelmében megállapítható, hogy veszélyezteti a mali békéről és megbékélésről szóló megállapodás végrehajtását.”
            
            
               „5.   MOHAMED OULD MATALY
               
               Tisztsége: Parlamenti képviselő
               Születési ideje: 1958
               Állampolgárság: mali
               Útlevélszám: D9011156
               Cím: Golf Rue 708 Door 345, Gao, Mali
               Az ENSZ általi jegyzékbe vétel dátuma: 2019. július 10. (módosítva: 2019. december 19.)
               
                  Egyéb információk: Mohamed Úld Matali (Mohamed Ould Mataly) Bourem város korábbi polgármestere, jelenleg Bourem választókerületének parlamenti képviselője, az RPM párt („Rassamblement pour le Mali”, Ibráhim Búbkar Kíta elnök politikai pártja) tagja. Mohamed Úld Matali a Lehmar arab közösséghez tartozik és befolyásos tagja az MAA („Mouvement Arabe de l’Azawad”) kormánybarát szárnyának, amely pedig tagja a 2014. június 14-én Algírban alakult mozgalmi koalíciónak („Plateforme des mouvements du 14 juin 2014 d’Alger”, a továbbiakban: koalíció). Jegyzékbe vételére a 2374 (2017) sz. ENSZ BT-határozat 1–3. pontja (Utazási tilalom, Vagyoni eszközök befagyasztása) alapján került sor.
               Fényképe rendelkezésre áll az INTERPOL-ENSZ Biztonsági Tanács szankciós adatlapon való feltüntetéshez. Weblink az INTERPOL–ENSZ Biztonsági Tanács szankciós adatlaphoz:
               https://www.interpol.int/en/How-we-work/Notices/View-UN-Notices-Individuals Kattintson ide
               
                  
                     További információk
                  
               
               Mohamed Úld Matali jegyzékbe vételére a 2374 (2017) sz. határozat 8. pontjának b) alpontja alapján került sor olyan intézkedések meghozatala miatt, amelyek – többek között hosszas késedelmet okozva – akadályozzák vagy veszélyeztetik a megállapodás végrehajtását.
               2018. november 12-én a koalíció Bamakóban nyilatkozatot tett arról, hogy nem vesz részt a küszöbön álló regionális konzultációkban, amelyekre a mali békéről és megbékélésről szóló, 2018. márciusi megállapodás részes felei által elfogadott 2018. márciusi ütemterv alapján november 13. és 17. között került volna sor. Másnap a CMFPR („Coordination des mouvements et fronts patriotiques de résistance”) Ganda Koi nevű csoportjának vezérkari főnöke az MAA képviselőinek részvételével egyeztető ülést tartott Gao városában azzal a céllal, hogy megakadályozzák a konzultációk lebonyolítását. A blokádot a koalíció bamakói vezetőségével, az MAA csoporttal, valamint Mohamed Úld Matali parlamenti képviselő közreműködésével szervezték meg.
               A Mohamed Úld Matalival szoros kapcsolatban álló és a gaói birtokán tartózkodó Mahri Szaídi Ammar bin Dáh, más néven Júru Úld Dáh, ebben az időszakban részt vett a konzultáció helyszínéül kijelölt kormányzói iroda blokádjában.
               Ezenfelül 2016. július 12-én Mohamed Úld Matali egyike volt a megállapodás végrehajtását ellenző tüntetésekre felbujtó személyeknek.
               Ennélfogva Mohamed Úld Matali, azáltal, hogy a békéről és megbékélésről szóló megállapodásnak az Észak-Mali területi szerkezeti reformjához kapcsolódó fontos rendelkezései tekintetében eredményesen megakadályozta az egyeztetéseket, akadályozta és késleltette a békéről és megbékélésről szóló megállapodás végrehajtását.
               Végül, Mohamed Úld Matali felszólalt közössége azon tagjainak szabadon bocsátásáért, akiket terrorizmusellenes műveletek nyomán vettek őrizetbe. Szervezett bűnözői tevékenységben való részvétele és fegyveres terrorista csoportokkal fenntartott kapcsolatai révén Mohamed Úld Matali veszélyezteti a megállapodás végrehajtását.”